Najveći buvljak u SAD-u - 2001-08-13
Ove godine, procjenjuje se, buvljak uzduž ceste broj 127 privući će preko pola milijuna potencijalnih kupaca
"Buvljaci" u Europi su više-manje romantični ostatak siromašnijih vremena. U Americi, one su, po mišljenju mnogih, dio nacionalnog bića. Posebice ona verzija, nazvana "yard sale", u kojoj se sve čega se jedno kućanstvo želi riješiti ponudi na prodaju ispred kuće ili u dvorištu, na radost onih drugih, koji te stvari s velikom radošću, a za male novce, pokupuju. Čak i u takvom okruženju, u kojemu se doslovce svake subote i nedjelje, u svakom susjedstvu u Sjedinjenim Državama može naći barem jedna "yard sale", postoji super-yard-sale, ona koja je veća i poznatija, ona koja, ako već i nije, zasigurno će naći svoje mjesto u Guinnesovoj knjizi rekorda kao najveći buvljak na svijetu. Točnije, NAJDUŽI buvljak na svijetu održava se ovog tjedna na američkom autoputu broj 127, uzduž 700 kilometara te prometnice koji se protežu od Covingtona, u sjevernom dijelu savezne države Kentucky, kroz istočni Tennessee, preko djelića Georgije, pa do gradića Gadsden, u Alabami. Uz relativno usku cestu, sa samo dvije vozne trake, u živopisnom okruženju prelijepih seoskih predjela, tisuće, - čak deseci tisuća! -, ljudi postavit će svoje rasklopive stolove, nadstrešnice ili samo prekrivače na travu i izložiti na prodaju stvari kojih se žele riješiti. Prve godine održavanja ovog super-buvljaka, 1987, kupaca je bilo tek nekoliko tisuća – za događaj se znalo samo u lokalnim razmjerima, - koliko se već može lokalnim nazvati nešto što se događa u četiri savezne države!? No, već godinu-dvije kasnije, u ovo inače siromašno ruralno područje stuštili su se profesionalni kupci umjetnina, amaterski kolekcionari i svi drugi zainteresirani za potencijalna blaga sakrivena u izloženim hrpama stvari. Ove godine, procjenjuje se, buvljak uzduž ceste broj 127 privući će stotine tisuća, pa i preko pola milijuna, zainteresiranih potencijalnih kupaca. Toliki priliv posjetitelja zadaje ozbiljne probleme lokalnim oskudnim ugostiteljskim kapacitetima – hotela i motela nema mnogo, a restorana, osim ubikvitarnog McDonaldsa, još manje. No, lokalno se gospodarstvo prilagođava, tim više što prihodi buvljaka predstavljaju ozbiljnu financijsku injekciju ovom, kako rekosmo, siromašnom kraju, zaobiđenom ekonomskim boomom devedesetih. A. kad već govorimo o stotinama tisuća posjetitelja, odnosno potencijalnih kupaca na buvljaku, postavlja se pitanje otkud tolika strast ka buvljacima? Zašto neki ljudi uzimaju godišnji odmor samo da bi se dovezli do zabačenih dijelova Kentuckyja i kupili desetak "trica i kučina"? Ron Simmons, predsjednik američkog Nacionalnog saveza buvljaka, kaže da su "buvlje tržnice" rodno mjesto američkog sistema slobodnog poduzetništva – to je ono iz čega je izrasla filozofija i praksa američkog gospodarstva, to je, pojednostavljeno, ideja same Amerike!